E bama nepɔlɔ neba,
ba dop weneng e Kana wo Galili.
Nêng Yɛsu a wɔ́ e hwomo,
ko ba to rini Yɛsu na bemât masâ fwom mɛ arɔng.
Jeng de ba sé e hwomo,
nshî anap de ba sé sɔ na tala hɛn.
Ko nêng Yɛsu a hwo yâng Yɛsu,
“Nshî anap na ga tala hɛn.”
A toyo a yɛ,
a yang ɛ,
“À neng-gwɔ,
e fwom hom a gwane arɛt?
Jeng de ma rɔda dura tó hom ya rɔngɔl e ngyen.”
Neng mɛ a yâng bemat de ba sé ra fwom e lɔ mo,
“Rá in kayɛ pyɛ de a yang in yin a ra.”
Ko di,
e kwɔn hane mo,
ba vɔk bègbɔng kɛngɛ betyiimin ve beta de ba tik vɛ e hwomo,
yaga na be raa mɛ̀ negwɔn kûs pyɛ́ nemo de badu BeYuda ba simo.
Kwɛngɛ gwining gwo tɔk re nshi sede betsung betyiimin.
Yɛsu a hwo yâng bemât fwom o,
“Sila hin kɛngɛ mo na nshi.”
Ko ba sila vɛ byɛf.
Jeng de ba sila kɛngɛ mo,
a yang ɛn,
“Vɛ́ in nshi mo,
na yin wɔ̀ nɔ̂ng dâ nzem o.”
Ba ra sede remo de a ha a yɛn.
Bemât fwom o ba tɔk kwɔn de ba vo nshi mo,
ko yɛ dâ nzem o a tɔk wɛt.
Jeng de a wɔt nshi mo de na ga tɛ́ ɛn nshî anap,
a hwo yila rwâs gwel,
a yang ɛ,
“Mwa bemat be tānga nɔng nshî anap de na ta,
ko jeng de bemat ba ga sɔ,
nà ga vey a yɛn,
be de vey na nane de na mâk ta wɛt.
Ko hwo hwà ra ano wɛt;
hwà tik nshi de na ta vey e remo.”
Pyɛ bes yemo de Yɛsu a ra e Kana wo Galili ya sé ye mɛsɛng de a ra.
Yi na yɛ,
a dura a bemat gbɔng nerey mɛ,
ko bemât masâ fwom mɛ ba tɛ̀ gap mɛn e ra yɛ.
E bama mo,
Yɛsu,
na neng mɛ,
na begwa mɛ,
tanga bemât masâ fwom mɛ ba sogo,
ba kyè vɔk e Kafarnahum,
ko ba sangal nepɔlɔ tyɔng e hwomo.